Document ID: 32013D0422

A BIZOTTSÁG VÉGREHAJTÁSI HATÁROZATA
(2013. augusztus 1.)
a harmadik országok által a 96/23/EK tanácsi irányelv 29. cikkének megfelelően benyújtott tervek jóváhagyásáról szóló 2011/163/EU határozat módosításáról
(az értesítés a C(2013) 4880. számú dokumentummal történt)
(EGT-vonatkozású szöveg)
(2013/422/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelvre (1) és különösen annak 29. cikke (1) bekezdésének negyedik albekezdésére és (2) bekezdésére,
mivel:
(1)
A 96/23/EK irányelv intézkedéseket állapít meg az I. mellékletben felsorolt anyagok és maradékanyag-csoportok megfigyelésére vonatkozóan. Az említett irányelv előírja azoknak a harmadik országoknak, amelyekből a tagállamok jogosultak ennek az irányelvnek a hatálya alá eső állatokat és állati eredetű termékeket behozni, hogy nyújtsanak be a megkívánt garanciákat biztosító szermaradék-megfigyelési tervet. A tervnek tartalmaznia kell legalább az I. mellékletben felsorolt maradékanyag-csoportokat és anyagokat.
(2)
A 2011/163/EU bizottsági határozat (2) jóváhagyja a mellékletében felsorolt egyes harmadik országok által benyújtott, a 96/23/EK irányelv 29. cikkében előírt terveket (a továbbiakban: tervek) a jegyzékben feltüntetett állatokra és állati eredetű termékekre.
(3)
Az egyes harmadik országok által a közelmúltban benyújtott tervek és a Bizottság birtokába került kiegészítő információk alapján frissíteni szükséges azon harmadik országok jegyzékét, amelyekből a tagállamok jogosultak a 96/23/EK irányelvben meghatározott egyes állatokat és állati eredetű termékeket behozni, és amely országok jelenleg szerepelnek a 2011/163/EU határozat mellékletében található felsorolásban (a továbbiakban: jegyzék).
(4)
Örményország a mézre vonatkozóan nyújtott be tervet a Bizottságnak. Mivel a terv elegendő garanciát biztosít, jóvá kell hagyni. Ezért a méz vonatkozásában fel kell venni Örményországot a jegyzékbe.
(5)
A Mayotte Európai Unióval kapcsolatos jogállásának módosításáról szóló, 2012. július 11-i 2012/419/EU európai tanácsi határozat (3) értelmében Mayotte 2014. január 1-jétől kezdve nem tartozik a tengerentúli országok és területek közé, és az EUMSZ 349. cikke szerinti legkülső régióvá válik. Ezért 2014. január 1-jei hatállyal törölni kell a Mayotte-ra vonatkozó bejegyzést.
(6)
San Marino jelenleg szerepel a szarvasmarhafélék és a méz vonatkozásában a jegyzékben. Ez a harmadik ország tájékoztatta a Bizottságot, hogy sertéshúst kíván exportálni az Unióba. San Marino benyújtotta a kért garanciákat ahhoz, hogy felvegyék a sertésfélék vonatkozásában a jegyzékbe olyan lábjegyzettel, amely a kivitelt kizárólag a tagállamokból vagy az ilyen nyersanyagok Unióba történő behozatalára feljogosított más harmadik országokból származó nyersanyagokat felhasználó harmadik országokra korlátozza. A San Marinóra vonatkozó bejegyzést ezért a sertéshús tekintetében, a megfelelő hivatkozással együtt fel kell venni a jegyzékbe.
(7)
A 2011/163/EU határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2011/163/EU határozat mellékletének helyébe e határozat mellékletének szövege lép.
2. cikk
E határozat címzettjei a tagállamok.
Kelt Brüsszelben, 2013. augusztus 1-jén.

Labels: 17
19
20
3
6
18